**Și caut mereu să spun despre Iubire...**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vreau să transmit cuvintele trecute

Pe foi veline, urme de condei,

Căci nu doresc ca șoapte neștiute,

Să-mi umple cu nimicuri, anii mei.

Le scriu încet, cu inima vibrândă,

Le-aştern precum ninsorile în ierni

Și fiecare slovă tremurândă,

Aș vrea Isuse, Tu ca să o cerni.

Și caut mereu să spun despre Iubire,

Despre iertarea ce-am primit în dar,

Lumii vorbesc de har și mântuire,

Să nu trăiesc o viață în zadar.

Adesea văd și simt disprețuirea

Atâtor oameni, pentru versul meu,

Dar eu privesc atunci nemărginirea

Și-aud cum îmi vorbește Dumnezeu:

"Să nu privești la oameni, niciodată!

Ți-ai pus talantul în negoț și știu

Că n-ai cerut nici lauri și nici plată,

Vrei să slăvești pe Cel ce este viu!

Va fi o vreme când veți da socoată

De timpul ce-ați lucrat în via Mea,

Atunci voi da pedeapsă sau răsplată,

Căci rodul vostru clar se va vedea.

De credincios ai fost, nu-ți fie frică!

Tu n-ai ascuns talantul în pământ!

Lucrarea ta, oricât pare de mică,

Aduce rod, căci e din Duhul Sfânt!"

Mai cerne-Ți Doamne lacrima divină,

Peste-al meu duh și trupul meu zdrobit,

Să nu uit că sunt om, iar Tu Lumină,

Să Te slăvesc chiar dacă sunt lovit.

Azi lumii spun că-ntreaga-mi avuție,

Ești Tu, Isuse, Domn și Dumnezeu!

Prin vers proclam: "Osana, Slavă Ție!"

C-acest talant ai pus în dreptul meu!

18/10/2016, Barcelona -Lucica Boltasu